Адыгэ щIалэгъуалэр зэрыIыгъщ
Абхъаз Республикэм и къалащхьэ Сыхъум мэлыжьыхьым и кIэух махуэхэм щызэхуащIыжащ Адыгэ щIалэгъуалэм я япэ дунейпсо зэхуэсыр. ЦIыхуи 100-м щIигъу зыхэта а лъэпкъ зэхуэсышхуэм и лэжьыгъэр купщIафIэу, Iуэхугъуэ гъэщIэгъуэнхэмрэ зэхуэзэ хьэлэмэтхэмкIэ гъэнщIауэ екIуэкIащ.
Адыгэ щIалэгъуалэм я дунейпсо зэхуэсыр къызэгъэпэщыным и жэрдэмщIакIуэ хъуар Къэбэрдей-Балъкъэр къэрал университетым и щIалэгъуалэрщ. Абыхэм я жэрдэмыр даIыгъащ КъБКъУ-р илъэс зэмылIэужьыгъуэхэм къэзыуха, хамэ къэралхэм щыпсэу щIалэгъуалэм, Кавказ Ищхъэрэм и еджапIэ нэхъыщхьэхэм я студентхэм я зэгухьэныгъэхэм. Iуэхур къызэхуэтыншэу екIуэкIыным и зэфIэкI хилъхьащ УФ-м ЩIыналъэ зыужьыныгъэмкIэ и министерствэм. Апхуэдэу къару зэкъуэткIэ ирагъэжьа зэхыхьэм кърихьэлIащ дуней псом щикъухьа адыгэхэм я щIэблэ дахэр. Урысей Федерацэм щыпсэу адыгэ щIалэгъуалэм я лIыкIуэхэм нэмыщI, зэхуэсым къекIуэлIащ США-м, Германием, Абхъазым, Тыркум, Иорданием, Сирием, Израилым, Хьэрып Эмират Зэгуэтхэм щыщ ди лъэпкъэгъу щIалэхэмрэ пщащэхэмрэ.
Дунейпсо зэхуэсым и лэжьыгъэр унэтIыныгъищкIэ убзыхуауэ екIуэкIащ. Апхуэдэхэт «Иджырей Урысеймрэ хамэ къэралхэмрэ щыпсэу адыгэхэр», «Адыгэ хабзэ — лъэпкъым и хабзэ нэхъыщхьэ», «Адыгэ щэнхабзэр хъумэным щIалэгъуалэм хуащI хэлъхьэныгъэр. КъБКъУ-м иригъэкIуэкI Iуэхугъуэхэр». Зэхуэсым къриубыдэу къызэрагъэпэща зэIущIэ хьэлэмэтхэм ящыщщ КъБКъУ-м щекIуэкIа «Адыгэ щIалэгъуалэмрэ дунеймрэ» «стIол хъурейр». Абы хьэщIэхэр щыхуэзащ КъБР-м и унафэщIхэм, щIыпIэм и еджапIэхэм я студентхэм, Сирием, нэгъуэщI къэралхэм къикIыжауэ ди республикэм щыпсэу ди лъэпкъэгъухэм. ИужькIэ ахэр ирагъэблэгъащ Краснодар крайм икIи Сочэ дащIыхьа олимп ухуэныгъэхэм зыщрагъэплъыхьащ, щIыналъэм и щIалэгъуалэми яхуэзащ.
Мэлыжьыхьым и 25-м Абхъаз къэрал университетым щекIуэкIащ дунейпсо щIалэгъуалэ зэхуэсым щыпащэ зэIущIэ. Урысеймрэ Абхъазымрэ яку дэлъ зэпыщIэныгъэхэм, абыхэм адыгэхэм къыхуахьыфыну зыузэщIыныгъэхэм щытепсэлъыхьащ «стIол хъурей» щIыкIэу къызэрагъэпэща а зэхыхьэм. Ар иуха нэужь, Iэтауэ зэхуащIыжащ Адыгэ щIалэгъуалэм я япэ дунейпсо зэхуэсыр. Ахэр зэбгрыкIыжащ ныбжьэгъущIэхэр зэрагъэпэщауэ, къэкIуэнум мурадыщIэхэр хуаIэу, къызыхэкIа лъэпкъым папщIэ гушхуэныгъэ яхэлъу.
ЖЫЛАСЭ Маритэ.
